tartuNLP/wikipedia-smugri-20251201 huggingface dataset:
IKON

iKON (Korea keeles: 아이콘) on Lõuna-Korea poistebänd, mis loodi 2015. aastal YG Entertainmenti poolt. Grupi seitse liiget on B.I, Bobby, Kim Jinhwan, Song Yunhyeong, Koo Junhoe, Kim Donghyuk ja Jung Chanwoo. 
Kuigi iKON tegi oma ametliku debüüdi 2015. aastal, olid liikmed tuntud juba varem tõsielusarjade "Who Is Next: Win ja Mix &amp; Match" kaudu, kus võisteldi omavahel, et kindlustada endale koht bändis. 1. oktoobril tuli välja esikalbum "Debut Half Album - Welcome Back", mille peal on kuus laulu. Esimene avalik esinemine toimus 4. oktoobril SBS Inkigayo muusikasaates. 
Ajalugu.
"Who Is Next: Win".
Liikmeid tutvustati laiemale avalikkusele kõigepealt tõsielusarja "Who Is Next: Win" kaudu, kus võisteldi Team B nime all, mille liikmed olid tol ajal B.I, Bobby, Kim Jinhwan, Song Yunhyeong, Koo Junhoe ja Kim Donghyuk. Team B võistles saates Team A-ga, et debüütida YG Entertainmenti uues poistebändis nimega WINNER. Kaotati aga kõik kolm hääletusvooru ja treenimine debüüdiks jätkus. Sarja jooksul avaldati kaks singlit nimedega "Just Another Boy" ja "Climax".
"Show Me The Money 3".
Järgmisel aastal osalesid B.I ja Bobby saates "Show Me The Money 3", mis keskendus räpile ja räppimisele. B.I jõudis seitsmendasse raundi enne kui ta elimineeriti, Bobby aga võitis terve saate. Tänu saates osalemisele said liikmed oma nime all avaldada ka singleid, mis olid vägagi edukad, saavutades paljudes edetabelites esikoha. See omakorda andis neile kuulsust juurde. 
"Mix&amp;Match".
Juunis 2014 osalesid Team B liikmed tõsielusarjas "Mix&amp;Match". Seekord keskenduti aga allesjäänud liikmetele. Lisaks Team B liikmetele osalesid saates veel ka Jung Chanwoo, Jung Jinhyeong ja Yang Hoseok. Võitjad debüteeriksid nimega iKON. Pressikonverentsil teatati, et B.I, Bobby ja Kim Jinhwan on ametlikud liikmed, kes enam ei pea teistega võistlema. Edasipidi jaotati nad rühmadesse, kus nad juhendasid neid, kes veel võistlesid. Peale kolme juba kinnitatud liikme said iKON-i liikmeks ka Junhoe, Yunhyeong, Chanwoo ja Donghyuk.
Rick D. Husband

Rick Douglas Husband (12. juuli 1957 – 1. veebruar 2003) oli Ameerika Ühendriikide õhuväelane ja astronaut. Ta osales kahel Space Shuttle'i missioonil ja oli kosmosesüstiku Columbia komandör selle viimasel missioonil. Husband hukkus koos oma meeskonnaga, kui Columbia atmosfääri sisenedes purunes.
William C. McCool

William Cameron McCool (23. september 1961 – 1. veebruar 2003) oli Ameerika Ühendriikide mereväelane ja NASA astronaut. McCool osales ühel Space Shuttle'i missioonil, olles kosmosesüstiku Columbia viimasel missioonil piloot. McCool hukkus, kui Columbia atmosfääri sisenedes purunes.
Nebojša Stefanović

Nebojša Stefanović (serbia keeles Небојша Стефановић; sündinud 20. novembril 1976 Belgradis) on Serbia poliitik.
Ta lõpetas Belgradi 9. gümnaasiumi ja Belgradi eraülikoolis Megatrend Ülikool äriteaduskonna. Ta on töötanud erafirmades ning tegelenud arvutitarvete müügi ja turundusega.
Ta oli septembrini 2008 Serbia Radikaalse Partei liige. Seejärel on ta Serbia Progressiivse Partei liige. Ta on olnud Serbia parlamendi liige, olles kaubandus- ja turismikomisjoni esimees. 23. juulist 2012 kuni 16. aprillini 2014 oli ta Serbia parlamendi spiiker. Alates 27. aprillist 2014 kuni 28. oktoobrini 2020 oli ta Serbia siseminister (Aleksandar Vučići valitsuses).
Alates 28. oktoobrist 2020 kuni 26. oktoobrini 2022 oli ta Serbia kaitseminister.
Dār al-islām

Dār al-Islām (ar ‏دار الإسلام‎ "dār al-islām", 'islami koda', 'rahu koda') islami õiguse mõistena tähendab kõiki muslimite ülemvõimu all olevaid maa-alasid. See tähistab rahu maailma. Vastandmõiste on "dār al-ḩarb" ('sõja koda') – sõja maailm.
Dār al-ḩarb

Dār al-ḩarb (ar ‏دار الحرب ‎ "dār al-harb", DMG :"dāru l-ḥarb", sõja koda) tähistab islami õiguses maa-alasid mis pole islami ülemvõimu all. Vastand on islami koda ("dār al-Islām").
Sõja maailmas toimub sõda ("džihaad").
Islami seadus

Islami seadus (araabia keeles "fiqh") tähistab isami teaduses religioossete normide kogu. Islamis ei eristata riiklikku (ilmalikku) ja usulist õigust. Usulise (religioosse, kanoonilise) õiguse tähistus islamis on šariaat.
Kličaŭ

Kličaŭ (poola keeles "Kliczew", ka "Kliczów", transkribeerituna Klitšav) on linn Valgevenes Mahiloŭ oblastis, Kličaŭ rajooni halduskeskus. Kličaŭ asub Mahiloŭ linnast 91 kilomeetri kaugusel Olsa jõe kaldal.
Haridust annavad kaks keskkooli, spordikool ja kunstikool. Linnas on ka kolledž, mis annab põllumajanduslikku ja tehnilist haridust. Asulas on kultuurimaja ja kaks raamatukogu. Kličaŭ on metsalangetamise keskus, seal on toiduainetetööstus, linnas töödeldakse ka puitu. Vaatamisväärsuseks on koduloomuuseum.
Ajalugu.
Kličaŭ ilmus dokumentidesse esimest korda aastal 1592 kui asula Viciebski vojevoodkonna Orša maakonnas. Aastal 1775 sai asulast alev.
Aastal 1793 läks asula teisel Poola jagamisel Vene impeeriumi koosseisu. Kličaŭ hakkas kuuluma Minski kubermangu. Aastal 1865 sai alevist küla. Alevis oli neli poodi ja neli veskit, seal peeti kaks korda aastas laata. Alevi lähedal asus mõis, mis kuulus Potockitele.
Aastail 1904–1914 tegutses küla juures klaasivabrik, kus valmistati pudeleid, apteekidele ja keemiatööstusele mõeldud klaasanumaid, lisaks veel ka portselani. Aastal 1924 läks asula Valgevene NSV koosseisu, ühtlasi sai sellest rajoonikeskus. 27. septembril 1938 muudeti Kličaŭ taas aleviks. Aastal 1939 elas seal 433 juuti.
Aastal 1942, mil Saksa väed olid alevi okupeerinud, tegutses seal kümme päeva partisanide lennuväli, mis oli esimene omalaadne Valgevene territooriumil. Saksa okupatsiooniväed tapsid 504 sealset elanikku. 11. septembril 2000 sai Kličaŭ linnaõigused.
Kaarel Orumägi

 
Kaarel Orumägi (sündinud 13. detsembril 1995 Paides) on eesti lavastaja, helilooja, laulja ja näitleja.
2013. aastal asutas ta kodulinnas Türil Eesti Noorte Muusikaliteatri. Teater tegutses kuni 2023. aasta augustini. Kaarel oli teatri kunstiline juht, lavastaja ja kunstnik.
Aastatel 2013–2022 oli ta Kaari Sillamaa Laste Kaunite Kunstide Kooli noorte muusikateatri lavastaja, muusikajuht ja kooli hääleseadja. Aastatel 2015–2020 juhtis ta Türi Kultuurikeskuses omanimelist laulustuudiot, 2016. aastast on Eesti Improteatri näitleja. Alates 2022. aastast on ta Tartus asuva Laulupesa laulustuudio hääleseadja ja teatristuudio juht. 
Ta on mänginud TV3 telesarjades "Kättemaksukontor" ja "Ment" ning Kanal 2 draamasarjas "Pilvede all".
Orumägi võttis osa 2018. aastal telesaatest "Eesti otsib superstaari" ning 2023. aastal osales ta oma lauluga "Lähme tagasi tuldud teid" (sõnad Silja Vipre) Tv3 saates "Uus Laul" .
Osalenud alates 2019. aastast Eesti laulul Sissi (2019), Uku Suviste (2019, 2020, 2021), Janet Vavilovi (2020), Jaagup Tuisu (2020, 2022), Mariliis Jõgeva (2020), Kéa (2021), Kaia-Liisa Kesleri (2022), Frants Tikerpuu ja Triin Niitoja (2022) ning Ollie (2023) taustalauljana. 
2020. aastal osales Uku Suviste taustalauljana Eurovisiooni lauluvõistlusel Rotterdamis.
Alates 2021. aastast on Orumägi "show"-trupi Showstoppers juures tegutseva tüdrukuteansambli "The Wavy Sensation" produtsent ja looja. 
18. veebruaril 2024 ilmus tema debüütsingel "Keegi sind ei tea" ning Orumägi alustas soolokarjääri esinejanimega KAAREL.
Kličaŭ rajoon

Kličaŭ rajoon on 2. järgu haldusüksus (rajoon) Mahiloŭ oblastis Valgevenes. Rajooni pindala on 1796 km². 2009. aasta seisuga elas seal 17 246 inimest.
Rajoon moodustati 17. juulil 1924. aastal. 25.detsembril 1962 rajoon likvideeriti, see moodustati taas 6. jaanuaril 1965.
Rajoon koosneb järgmistest külanõukogudest: Akciabarski, Bacevičy, Doŭhaje, Koŭbča, Niasiata ja Patoka külanõukogu. Halduskeskus on Kličaŭ linn.
Rajooni suurimaks jõeks on Biarezina, teised suuremad jõed on Olsa ja Druć. Rajooni territoorium asub Kesk-Biarezina tasandikul, 150–165 meetri kõrgusel merepinnast. Madalaim punkt asub merepinnast 136 meetri kõrgusel (Biarezina ääres), kõrgeim aga 176 meetri kõrgusel (Dubno küla lähistel). 16% rajooni pindalast on looduskaitse all; sealsete looduskaitsealade pindala hõlmab 25% oblasti kaitsealustest territooriumitest.
2009. aasta seisuga olid elanikest 95,59% valgevenelased, 2,9% venelased ja 1,51% oli teistest rahvustest. 87,81% elanike emakeeleks oli valgevene keel, 11,08% elanike emakeeleks oli vene keel. Koduse keelena kasutas valgevene keelt 46,27% elanikke, vene keelt aga 52,12%.
Karvakerad

"Karvakerad" (originaalpealkirjaga "Catscratch") on USA joonissari, mille autor on Doug TenNapel. 
Eestis näitab sarja on Kanal 2.
Mustad lesed

"Mustad lesed" on Eesti draamasari.
Sari põhineb edukal Soome formaadil "Mustat lesket", mis on võitnud rohkesti tunnustust – see sai parima sarja, parima režii ja parima käsikirja auhinna. Eesti vaatajate jaoks on sarja tegevustik toodud kodumaisesse keskkonda ja temaatikasse.
Sarja näitab ETV ja toodab Paprika Latino Studios. Sarja esialgse stsenaariumi on kirjutanud Laura Suhonen, Paula Mononen ja Johanna Hartikainen, eestlaste jaoks on stsenaariumi kohandanud Veera Marjamaa.
Välislingid.
Mustad lesed ETV
Ülemnõukogu Presiidium

Ülemnõukogu Presiidium (vene keeles Президиум Верховного Совета) oli juhtorgan NSV Liidus ja selle liiduvabariikides:
Jalaklann

Jalaklann (inglise keeles "the Foot Clan") on kuritegelik rühmitus "Teismeliste ninjakilpkonnade" frantsiisis. Jalaklanni juht on Shredder, kes on ühtlasi ka ninjakilpkonnade vihavaenlane. Jalaklanni sõdurid kannavad tavaliselt musti ninjarõivaid ja oskavad ninjitsut. Nende relvad on inkarnatsioonides erinevad, näiteks mõnes on nendeks tulirelvad. Jala juhid aga kannavad võitlusrüüd ehk lahinguvarustust. Logosid on Jalal erinevaid, kuid peamiselt siiski vasaku labajala kujutis.
Ilan Ramon

Ilan Ramon (Heebrea: אילן רמון, sündinud Ilan Wolferman; 20. juuni 1954 – 1. veebruar 2003) oli Iisraeli hävituslendur ja NASA esimene iisraellasest astronaut. Ta oli ka esimene iisraellane kosmoses.
7. juunil 1981 osales Ramon operatsioonis "Opera", olles operatsiooni noorim liige, kui Iisraeli F-16A hävituslennukid lendasid Bagdadi kohale ja pommitasid Iraagi tuumareaktorit Osiraq, kui Iisrael kartis, et Iraak kavatseb reaktorit kasutada tuumarelvade tootmiseks. 
Ramon osales ühel missioonil, mis oli kosmosesüstiku Columbia viimane missioon. Ta hukkus koos ülejäänud meeskonnaga, kui süstik atmosfääri sisenemisel purunes.
Demineerimine

Demineerimine tähendab lõhkekehade avastamist mingilt maismaa- või veealalt ning nende eemaldamist, hävitamist või kahjutustamist. Veealalt miinide avastamist nimetatakse miinide traalimiseks.
Gennadi Kulkov

Gennadi Kulkov (sündinud 10. detsembril 1950) on Eesti poliitik, 2015. aastast Kallaste linnapea.
Ta kandideeris 1990. aasta Eesti NSV XII Ülemnõukogu valimistel Tallinnas 5. ringkonnas ning ei osutunud valituks.
1996. aasta kohaliku omavalitsuse volikogude valimistel kandideeris ta Tallinnas 4. ringkonnas valimisliidu Õiglus-Spravedlivost nimekirjas ning ei osutunud valituks. 1999. aasta kohaliku omavalitsuse volikogude valimistel kandideeris ta Tallinnas 3. ringkonnas valimisliidu Rahva Usaldus nimekirjas ning ei osutunud valituks.
1999. aasta Riigikogu valimistel kandideeris ta Eestimaa Ühendatud Rahvapartei nimekirjas ning ei osutunud valituks.
2002. aasta kohaliku omavalitsuse volikogude valimistel ning 2005. aasta kohaliku omavalitsuse volikogude valimistel valiti ta valimisliidu Lootus-Nadežda nimekirjas Mustvee linna volikokku. 
Ta oli 2005–2007 Rahvaliidu liige.
Kulkov oli 2015. aastast Kallaste linnapea.
Messier 64

Messier 64 ehk Musta silma galaktika (tuntud ka kui NGC 4826) on galaktika Berenike Juuste tähtkujus põhjataevas. Selle avastas Edward Pigott aastal 1779. 
Selle galaktika omapäraks on tähelepanuväärne tume tolmuriba galaktika heleda keskme ees, mis on andnud ka sellele nime: Musta Silma või Kurja Silma galaktika. Messier 64 on hästi tuntud ka amatöörastronoomide seas, sest seda saab hästi vaadelda ka väikse teleskoobiga. Messier 64 asub Maast umbes 24 miljoni valgusaasta kaugusel.
Vince Gilligan

George Vincent Gilligan juunior (sündinud 10. veebruaril 1967) on USA stsenarist, produtsent ja režissöör.
Ta on tuntuks saanud televisioonisarjade stsenaristina; ta on kirjutanud näiteks ülieduka seriaali "Breaking Bad" ("Halvale teele") ja selle eelloo "Better Call Saul" stsenaariumi. Ta oli ka maailmakuulsa seriaali "X-Files" ("Salatoimikud") stsenarist ja produtsent.
Ephialtes

Ephialtes oli kreeka sõdur, kes Kreeka-Pärsia sõja ajal läks Xerxes I juurde ja juhatas teda sõjaväe mägirajani. Nii sai Pärsia Kreeka sõjaväe ümber piirata. 
Nõnda reetis Ephialtes kogu Kreeka. Kreekas on "Ephialtes" "reeturi" sünonüüm.
Gražiškiai vapp

Gražiškiai vapp kehtestati 10. detsembril 2001. Selle kujundas kunstnik Rolandas Rimkūnas. Vapi idee autoriks olid alevi keskkooli õpilased.
Gražiškiai vapil on kujutatud valget hobust sinisel taustal. Nägu, peopesad, nööbid, pagunid, rihm ja veel mõned detailid on kollased. Vapp sümboliseerib Gražiškiaile omast kohalikku "užgavėnės" tsükli juurde kuuluvat traditsiooni - valge hobuse tantsu.
Valge hobuse tants

"Valge hobuse tants" (Leedu keeles "Šyvio šokdinimas") on traditsiooniline pidustus Leedus Vilkaviškise rajoonis Gražiškiais. 
Pidustusi kujutatakse ka Gražiškiai vapil. Tegemist on kohaliku "užgavėnės" tsükli juurde kuuluvat traditsiooniga, mis kuulub jõulude ja kolmekuningapäeva kommete juurde. Seda traditsiooni on filmitud aastail 1977 ja 2000.
"Valge hobuse tantsu" on esimest korda kirjalikult mainitud XVIII sajandil, mil see oli veel levinud kogu piirkonnas. Tänapäeval on see komme säilinud ainult Gražiškiais. Arvatakse, et see traditsioon on laenatud preislastelt.
Tantsul osalevad 16–20 kostümeeritud tantsijat, kes liiguvad talust tallu. Tegelaste seas on valge hobune, väepealik, neli sõdurit, kojamees, kellamees, kaks moosekanti, võlur karuga, toonekurg, kurat, arst, laekur, juut ja mustlased. Rongkäik külastab ohvitseri ja sõdurite juhtimisel Gražiškiai maju, esitades soovijatele tantsu. Moosekante juhendab kojamees, sõdurid laulavad, ülejäänud tegelased tantsivad (igaühel on oma kindel roll). Etenduse lõpul kogub laekur tasu ja rongkäigus osalejad jätavad pererahvaga hüvasti.
Space Launch System

Space Launch System (inglise keeles 'kosmosesse lennutamise süsteem', lühend SLS) on NASA-s väljatöötamisel olev kanderakett, mis peaks asendama 2011. aastal lennud lõpetanud kosmosesüstikud. Kanderaketi kasutusele võtmine peaks NASA-l võimaldama korraldada süvakosmose missioone, sealhulgas mehitatud missioone Marsile. SLS-i asuti välja töötama 2010. aastal pärast Constellationi programmi tühistamist ning sellest peaks saama läbi aegade võimsaim kanderakett.
SLSi versioon Block 1 peab suutma viia Maa-lähedasele orbiidile 70-tonnise laadungi. Block 2 versioon, mis stardib koos süstiku tahkekütusekiirenditest edasi arendatud kiirenditega, peab suutma Maa-lähedasele orbiidile viia vähemalt 130-tonnise laadungi. Lisaks on stardikiirendite abil startiv SLS võimeline transportima astronaute ja varustust Maa-lähedaselt orbiidilt kaugemale. Plaanide kohaselt hakkab SLS kasutama Kennedy kosmosekeskuse stardikomplekse. Space Launch Systemi esimene start toimub plaanide kohaselt novembris 2021.
2011. aastal oli projekti eelarveks 18 miljardit dollarit, millest 6 miljardit oli Orioni, 10 miljardit kanderaketi ja 2 miljardit stardiplatvormide arendamiseks. Mitmed organisatsioonid on avalikult pooldanud programmi tühistamist, tuues põhjenduseks, et on liiga kallis ning takistab teiste NASA projektide rahastamist.
Block 1.
SLS kasutab osaliselt Space Shuttle'i ajajärgust pärandiks jäänud tehnoloogiaid. Kanderaketi koosseisus on süstikutel kasutatud tahkekütusekiirendeid, mida on edasi arendatud. SLSi peamootorid kasutavad kütusena vedelvesiniku ja vedelhapniku segu ja on pärit süstikutelt aga need on modifitseeritud, sest iga mootorit kasutatakse vaid ühel missioonil.
Explorer 1

Explorer 1 oli Ameerika Ühendriikide esimene satelliit. See saadeti orbiidile 31. jaanuaril 1958. Satelliit oli esimene tehiskaaslane, mis tuvastas Van Alleni kiirgusvööndi ja see töötas pea neli kuud, enne kui selle akud tühjaks said. Explorer 1 oli orbiidil 1970. aastani.
Varjudemaa

"Varjudemaa" on Eesti teleseriaal, põnevussari, mida näidati telekanalis TV3 2015. aastal. Sarja stsenarist on Martin Algus ja režissöör Ergo Kuld. 
Peategelane Rita (Karin Rask) naaseb Tallinnast kodusaarele, et korraldada õnnetuses hukkunud isa matused. Rita on 20 aastat tagasi kodukülast lahkunud, tal on seal oma minevikuvarjud. Kodutallu jõudnult avastab Rita aga, et isa surm ei olnud õnnetusjuhtum. Ta alustab meeleheitlikku tõe otsimist, kannustatuna süütundest isa ees, kellest ta kunagi noorena tüliga lahkus.
Minox

Minox GmbH on Saksamaa ettevõte, mis toodab kaameraid ja muid optikaseadmeid. Ettevõte kasutab toodetel samanimelist kaubamärki. Ettevõtte peakontor asub Wetzlaris.
Tuntud on ettevõtte väikekaamerad, mida on laialdaselt kasutatud spioonikaameratena.
Ettevõttes töötab umbes 30 inimest.
Ettevõtte asutasid 1945. aasta septembris Walter Zapp ja Richard Jürgens. 
Ajalugu.
1936. aastal konstrueeris Walter Zapp Tallinnas esimese miniatuurse fotoaparaadi Minox prototüübi. 1938. aastast toodeti Zappi leiutatud kaameraid Riias ettevõttes VEF. Teise maailmasõja tõttu põgenes Zapp 1941. aastal Saksamaale Hessenisse. 1945. aastal pani Zapp aluse ettevõttele Minox GmbH Wetzlar.
Krista Thomson

Krista Thomson (sündinud 21. novembril 1974 Tallinnas) on eesti sisearhitekt.
Thomson õppis aastatel 1998–2002 Eesti Kunstiakadeemias sisearhitektuuri erialal. Ta töötab OÜ-s Superellips.
Krista Thomson on Eesti Sisearhitektide Liidu liige.
Liina Langemets

Liina Langemets (sündinud 20. veebruaril 1978 Tallinnas) on eesti sisearhitekt.
Langemets on õppinud aastatel 1984–1992 Tallinna 42. Keskkoolis (nüüdne Kadrioru Saksa Gümnaasium), 1992–1996 Tartu Kunstikoolis kunstilise kujunduse erialal ja 1998–2002 Eesti Kunstiakadeemias sisearhitektuuri erialal.
2000. aastast tegutses ta vabakutselise sisearhitektina. 2011. aastast töötab ta sisearhitektina Riigikogus. 
Liina Langemets on Eesti Sisearhitektide Liidu liige.
Alfred Grassi tütarlastekool

Alfred Grassi tütarlastekool (saksa keeles "Grass'sche Höhere Töchterschule" või "Höhere Töchterschule des Oberlehrer Grass"; vene keeles "Училище I разряда Грасса для дѣвочекъ" või "Частное училище Грасса (женское)") oli Tartus tegutsenud saksakeelne tütarlastekool. Kool oli nimetatud õpetaja Alfred Grassi järgi.
1922. aastal ühines Grassi kooliga M. Rathleffi tütarlaste eragümnaasium. 1925. aastal lõpetasid Tartus saksakeelsed eragümnaasiumid tegevuse. Ühes sellega suleti 1925. aastal ka Grassi kool. Grassi kooli õpilased läksid üle Alfred Walteri eragümnaasiumi.
Ӱ

Ӱ (ӱ, kursiivis "Ӱ ӱ") on kirillitsa täht. See on moodustatud У-tähest treema lisamise teel.
Ӱ on kasutusel altai, hakassi, handi ja mari keeles.
Mari Kurismaa

Mari Kurismaa (sündinud 19. aprillil 1956 Pärnus) on eesti sisearhitekt ja kunstnik.
Kurismaa on õppinud Tallinna 46. Keskkoolis ja lõpetanud 1979. aastal Eesti Riikliku Kunstiinstituudi sisearhitektina. 1994. aastal kaitses ta Eesti Kunstiakadeemias kunsti alal magistritöö. 2013. aastal täiendas ta end Suurbritannias ajaloolise interjööri ja kogude alal Attingham Trusti suvekoolis.
1980. ja 1990. aastatel tegutses Mari Kurismaa peamiselt maalikunstnikuna ja õpetas ERKI sisearhitektuuri kateedris maalimist. 1990. aastate lõpus pöördus ta tagasi sisearhitektuuri juurde ja 2002. aastast töötab ta sisearhitektina oma ettevõttes Stuudio Kurismaa OÜ.
Kurismaa on Eesti Kunstnike Liidu liige (1987. aastast) ja Eesti Sisearhitektide Liidu liige (1999. aastast).
Isiklikku.
Mari Kurismaa abikaasa on kunstnik Kaarel Kurismaa.
Paul Reubens

Paul Reubens (õieti Paul Rubenfeld; 27. august 1952 Peekskill New York – 30. juuli 2023 Los Angeles California) oli Ameerika Ühendriikide näitleja ja koomik.
Üks tema tuntumaid rolle oli Pee-Wee Herman Tim Burtoni lavastatud filmis "Pee-wee's Big Adventure".
Rein Männik

Rein Männik (27. juuli 1945 Põltsamaa – 21. jaanuar 1994 Tartu) oli eesti füüsik.
Elulugu.
Ta lõpetas 1963. aastal Põltsamaa Keskkooli ning õppis aastatel 1963–1972 Tartu Riikliku Ülikooli füüsika-keemia teaduskonna füüsika osakonnas, mille lõpetas 1972. aastal. Ta teenis aastatel 1964–1967 sundaega Nõukogude armees.
Ta oli aastatel 1979–1982 Eesti NSV Teaduste Akadeemia Füüsika Instituudis aspirant.
Ta töötas aastatel 1972–1991 Füüsika Instituudis ja aastatel 1991–1994 Lõuna-Eesti Kõrgepingevõrkudes.
Ta tapeti 21. jaanuari 1994 varahommikul teel tööle.
Teadustöö.
Rein Männiku peamine uurimisvaldkond oli elementaarosakeste teooria.
HKScan

HKScan Oyj (varasema nimega "HK Ruokatalo Oyj") on Soome toiduainetööstuse ettevõte. See on noteeritud Helsingi börsil (HKSAV). Ettevõtte peakontor asub Turus. Ettevõttel on tütarettevõtted mitmes Läänemerega piirnevas riigis, sh Eestis (AS HKScan Estonia), Rootsis, Lätis, Leedus, Taanis. 
Ettevõte asutati 1913. aastal nimega Lounais-Suomen Osuusteurastamo ('Edela-Soome osatapamaja').
2007. aastast kannab ettevõte praegust nime HKScan.
Ettevõtte käive 2015. aastal oli 1,92 miljardit eurot, 2020. aastal 1,78 miljardit eurot 2020. aastal oli ettevõtte kasum 17 miljonit eurot, 2019. aastal kahjum 2,2 miljonit eurot.
Ettevõtte toodangu kaubamärgid on HK, Kariniemen, Via, Scan, Pärsons, Rakvere, Tallegg ja Rose.
HKScan Baltikumis.
Ettevõtte Eesti tütarettevõte on AS HKScan Estonia. Eestis on kasutusel kaubamärgid Rakvere ja Tallegg. HKScan Estonia on Eesti suurim sealihatöötleja.
AS HKScan Estonia ja selle tütarettevõtete käive oli 2013. aastal 98,8 miljonit eurot ja sellega oli see käibe suuruselt 66. ettevõte Eestis. 2014. aastal oli käive juba 151,66 miljonit ja ettevõtte paigutus selle järgi 36. positsioonile.
2020. aastal käive oli 165 mln eurot ja kahjum 2,6 mln eurot (2019. aastal vastavalt 160 mln ja 461 tuhat eurot).
HKScan on tegev ka Lätis ja Leedus ning seal kuuluvad ettevõttele kaubamärgid Rīgas Miesnieks, Jelgava ja Klaipedos Maistas.
2022. aasta lõpul teatas ettevõte, et müüb oma Eesti, Läti ja Leedu ärid Maag Grupile.
Meelike Saarna

Meelike Saarna (neiupõlvenimega Meelike Sepp; sündinud 23. juunil 1959) on eesti ajakirjanik, pereterapeut ja kirjanik.
Haridus.
Ta on lõpetanud Tallinna 32. Keskkooli, õppis teatriklassis. 1983. aastal lõpetas ta Tartu Riikliku Ülikooli ajakirjanduse erialal.
Ta on töötanud ajakirjanikuna ning olnud kahe väljaande (Tervisetrend ja Anna/Annabella) peatoimetaja.
Tegevus psühho- ja pereterapeudina.
2003. aastal asus õppima psühholoogiat, suhtlemistreeneri diplomi sai 2006. aastal ning 2007. aastal lõpetas Professionaalse Psühholoogia Erakooli psühholoogilise nõustajana. Aastatel 2008–2013 läbis Psühhoteraapia Koolis perekonnapsühhoteraapia täieliku väljaõppe ja omab EPTÜ poolt väljastatud alalist töötamisluba perekonnapsühhoterapeudina. On end täiendanud Rooma Pereteraapia Akadeemias ("Accademia di Psicoterapia della Famiglia") 2011. aastal. On end täiendamas paariterapeutide väljaõppes Developmental Model Training Programm/ Level 1, The Couples Institute, USA, California.
Ta sai 2006. aastal Gordon Training Internationali koolitajasertifikaadi ("PET trainer"). Ta on end pidevalt täiendanud psühhoteraapia meetodite ja tehnikate ning vanemluse teemadel.
Ta peab pereterapeudi erapraksist alates aastast 2005. Talle kuulub koolitus- ja nõustamisfirma Parem Elu, mis on loodud aastal 2006. Saarna lektori- ja koolitajatöö tellijateks on olnud paljud õppeasutused, organisatsioonid ja ettevõtted. Meelike Saarna on kuulunud nii Eesti Suhtlemistreenerite Ühingu kui ka Perekoolitusühingu Sina ja Mina juhatusse. Ta on Eesti Pereteraapia Ühingu liige.
Loovkirjutamine.
Meelike Saarna on olnud Tallinna Rahvaülikooli loovkirjutamise kursuse lektor ligi kümme aastat.
Teoseid.
Temalt ilmunud kolmteist raamatut, neist neli romaani, seitse lasteraamatut ja kaks nõuanderaamatut lapsevanemale.
Meelike Saarna on kirjutanud rohkesti psühholoogiaalaseid artikleid (ajakirjades Eesti Naine, Tervis Pluss, Kodutohter ja mujal), andnud intervjuusid ja kommentaare lastekasvatuse ja paarisuhteteemadel (Postimees, Õhtuleht, Pere ja Kodu, ERR ja mujal). 
Isiklikku.
Meelike Saarna on olnud abielus Ain Saarnaga. Meelike Saarna ja Ain Saarna ühised lapsed on Liis Saarna, Miina Lindberg ja Siim Saarna.
K-Rauta

K-Rauta on Soome kontsernile Kesko kuuluv raua- ja ehitustooteid müüv kauplustekett. K-Rauta kauplusi leidub Soomes, Rootsis, Eestis, Lätis ja Venemaal. 
Aprillis 2017 avati K-Rauta koos K Senukai kauplusega Tallinnas. 
Eestis haldab kaupluste ketti AS Kesko Senukai Estonia. Eestis asuvad K-Rauta kauplused Tallinnas Haaberstis ja Tondil, Tartus, Pärnus, Rakveres, Kuressaares, Valgas ja Võrus.
Meelis Press

Meelis Press (sündinud 12. augustil 1965) on Eesti arhitekt ja sisearhitekt.
Ta lõpetas 1980. aastal Tallinna 10. Keskkooli põhiastme ja 1984. aastal Tallinna Ehitus- ja Mehaanikatehnikumi tsiviil- ja põllumajanduse ehituse eriala. Aastatel 1986–1988 õppis ta Tallinna Polütehnilises Instituudis tsiviil- ja tööstusehituse erialal, 1988–1989 Eesti Riiklikus Kunstiinstituudis arhitektuuri erialal ning 1992. aastal lõpetas ta Tallinna Kunstiülikoolis sisearhitektuuri eriala.
Aastatel 1986–1988 töötas ta sisearhitektina EKE Projektis, 1988–1994 Enn Laansoo Arhitektuuribüroos. 2008–2009 oli ta Eesti Kunstiakadeemia dotsent. 1995. aastast on ta M. Pressi Arhitektuuribüroo arhitekt ja loovjuht.
Liikmesus.
Meelis Press on Eesti Sisearhitektide Liidu liige.
Piirissaare sadam

Piirissaare sadam (sadamakood EE PRE) on Piirissaarel Tooni külas asuv sadam. Sadam asub saare keskel saart põhja-lõunasuunaliselt läbiva kanali ääres.
Iseloomustus.
Sadamat haldab AS Saarte Liinid.
Sadam suudab vastu võtta kuni 40 m pikkusi, 10 m laiusi ja 1,7 m süvisega veesõidukeid. Sadamas on neli kaid, millest kaks on ujuvkaid.
Ajalugu.
Enne sadama rajamist toimus ühendus maismaaga lotjadega, mis randusid saare lõunapoolsel küljel.
Sadamat hakati Piirissaarele rajama 1930. aasta paiku, kui asuti reguleerima Peipsi järve veetaset. Selle käigus kaevati Piirissaarele kanal, mida 1935–36 süvendati. Esialgu rajati kanali äärde paadisadam ning pärast sõda mootorlaevade peatuskoht.
2010. aasta juulis lõppes Piirissaare sadama renoveerimine. Ühtlasi tehti korda ka maismaal asuv Laaksaare sadam.
Laevaühendus mandriga.
Piirissaare ja Laaksaare sadama on regulaarne laevaühendus. Laevaühendust peab AS Kihnu Veeteed parvlaevaga Koidula.
Luule Käis

Luule Käis (16. juuni 1929 Martna vald, Läänemaa – 19. september 2022) oli eesti jurist ja õigusteadlane.
1953. aastal lõpetas ta Tartu Riikliku Ülikooli. 1968. aastal sai ta õigusteaduste kandidaadi kraadi väitekirjaga "Sotsialistliku töödistsipliini tugevdamisest kommunistliku ülesehitustöö arendamise perioodil (Eesti NSV materjalide alusel)" (juhendaja Johannes Mäll).
Aastatel 1965–1989 töötas ta Eesti NSV Teaduste Akadeemia Majanduse Instituudi õiguse sektori teadurina, aastatel 1990–1992 oli Eesti Teaduste Akadeemia Filosoofia, Sotsioloogia ja Õiguse Instituudi õiguse sektori vanemteadur. Ta osales Eesti Vabariigi puhkuseseaduse eelnõu koostamises.
Tema artikleid on ilmunud ajakirjades Nõukogude Õigus ja Juridica.
Vassili Gerassimovi tänav

Vassili Gerassimovi tänav on tänav Narvas Kreenholmi linnaosas. Tänav algab Kreenholmi tänavalt, kulgeb läänest itta, ristub Kooli põiguga ja lõpeb Joala tänavaga ristudes. Ta on 26. Juuli tänava jätk ja jätkub Kalda tänavana. Tänava pikkus on 426 m.
Tänav on saanud nime vene revolutsionääri Vassili Gerassimovi järgi.
Madara Palameika

Madara Palameika (sündinud 18. juuni 1987 Talsis) on Läti odaviskaja.
2009. aastal tuli ta Kaunases kuni 23-aastaste Euroopa meistriks tulemusega 64,51 m, mis oli ühtlasi Läti rekord. Tema parimad kohad tippvõistlustel on 2014. aasta Euroopa meistrivõistluste 4. koht, 2012. aasta Euroopa meistrivõistluste 8. koht ja 2012. aasta suveolümpiamängude 8. koht.
2016. aastal tuli ta odaviskes Teemantliiga võitjaks, võites kokku neli etappi. Samal hooajal ta aga tiitlivõistlustel kõrgeid kohti ei saavutanud, kui oli Euroopa meistrivõistlustel Amsterdamis 60.39-ga seitsmes ja suveolümpiamängudel Rio de Janeiros 60.14-ga kümnes.
Tema isiklik rekord odaviskes on 2016. aasta Teemantliiga viimasel etapil Brüsselis visatud 66,18 m, mis on ühtlasi Läti rekord. Tema eelnev isiklik rekord oli 26. juunil 2014 visatud 66,15 m.
Sirje Parve

Sirje Parve (sündinud 20. augustil 1948) on eesti sisearhitekt ja disainer.
Parve on lõpetanud Tartu Kunstikooli ("cum laude") ja Eesti Riikliku Kunstiinstituudi arhitektuuriteaduskonna sisearhitektina (samuti "cum laude").
1991. aastast juhib ta oma sisearhitektuuribürood Ruumidisain OÜ, mis tegeleb sisekujunduse, mööblidisaini ja messidisainiga. Ta on kujundanud arvukalt ühiskondlikke hooneid, büroosid ja eluruume, teinud messikujundusi ja disaininud ka tänavasisustust. Eksperdina on ta ajakirjanduses sõna võtnud sisearhitektuuri, tootekujunduse ja sellealase hariduse teemadel.
Ta on kutsekvalifikatsioonilt 7. taseme volitatud sisearhitekt.
Liikmesus.
Parve on Eesti Sisearhitektide Liidu (ESL) liige, 2015. aastast ESL-i nõukoja liige.
Tunnustus.
Sirje Parve teoseid on korduvalt nomineeritud Eesti Sisearhitektide Liidu aastapreemiale.
Isiklikku.
Sirje Parve abikaasa on filosoof ja psühhiaater Valdar Parve, nende tütar disainer ja sisekujundaja Piret Parve ja poeg tööstustehnoloog Kaur Parve.
Tatjana Zarutskihh

Tatjana Zarutskihh (vene keeles Татьяна Эдуардовна Заруцких, neiuna Tatjana Madisson; 25. aprill 1956 Venemaa – 19. mai 2016 Tallinn) oli Eesti pedagoog, aastatel 1987–2016 Narva Pähklimäe Gümnaasiumi direktor. 
Ta sündis Venemaal, kõrghariduse sai 1978. aastal . 2010. aastal lõpetas Tartu Ülikooli magistrantuuri kooli juhtimise erialal.
Tatjana Zarutskihh suri 19. mail 2016 Tallinnas rinnavähki ja ta maeti 25. mail 2016 Siselinna kalmistule.
Isiklikku.
Tema ema oli rahvuse poolest venelane, isa eestlane. Tema vanaisa oli Venemaal kolhoosi "Punane Eesti" juht, ta lasti Tšeljabinski oblastis Kopeiskis maha neli päeva pärast seda, kui tuli süüdistus, et ta on Eesti spioon. Tema tütar Maria Smorževskihh-Smirnova on filoloog ja museoloog, Narva muuseumi juht.
Okasroosike

"Okasroosike" (saksa keeles "Dornröschen", autorid vennad Grimmid) ehk "Uinuv kaunitar" (prantsuse keeles "La Belle au bois dormant", autor Charles Perrault) on muinasjutt, milles kaunis printsess jääb needuse mõjul sajaks aastaks magama ja ärkab printsi suudlusest.
Muinasjutt kuulub muinasjututüüpi ATU 410.
Muinasjutul põhinevad näiteks Pjotr Tšaikovski ballett "Uinuv kaunitar" ja Walt Disney multifilm "Okasroosike".
Euroopa kirjandusauhind

Euroopa kirjandusauhind (prantsuse keeles "Prix Européen de Littérature") on 2005. aastal Strasbourgi linna asutatud üleeuroopaline kirjandusauhind. Auhind antakse igal aastal ühele rahvusvaheliselt tuntud Euroopa kirjanikule kogu tema senise loomingu eest.
Raadio Muusikamoos

Raadio Muusikamoos on peamiselt kerget džässi, souli ja "funk"'i mängiv internetiraadiojaam, asutatud 22. juulil 2010. Aastatel 2012 ja 2013 toimusid ka otsesaated. Aastast 2014 on Raadio Muusikamoos ööpäev läbi muusikat mängiv reklaamivaba raadiojaam.
Läti Olümpiakomitee

Läti Olümpiakomitee (läti "Latvijas Olimpiskā komiteja") on Läti rahvuslik olümpiakomitee. See asutati 1922. aastal. 1923. aastal tunnustas seda ROK.
Organisatsiooni tegevus katkes 1940. aastal ning taastati 1988. aastal.
Läti Olümpiakomitee president on alates 2023. aastast Jānis Buks.
Jaak Kirikal

Jaak Kirikal (sündinud 2. jaanuaril 1939) on eesti jurist ja õigusteadlane.
1961. aastal lõpetas ta Tartu Riikliku Ülikooli (õigusteaduskonnas).
Aastatel 1961–1965 töötas ta Eesti Põlevkivi juriskonsuldina, 1965–1970 Kohtla-Järve rahvakohtu kohtuniku ja kohtu esimehena, 1970–1976 EKP Keskkomitee administratiivosakonna instruktori ja inspektorina. Aastatel 1976–1988 oli ta Eesti NSV justiitsministri asetäitja ja esimene asetäitja, 1988–1991 Eesti NSV Ülemkohtu esimees, 1992 Eesti Vabariigi Ülemkohtu esimees. Ta vabastati Eesti Vabariigi Ülemkohtu esimehe ametist 26. jaanuaril 1993 tagasiulatuvalt 2. jaanuarist 1993.
1993. aastast oli ta Eesti Väike- ja Keskmiste Ettevõtjate Assotsiatsiooni (EVEA) seadusandluse ja parlamentaarsete suhete direktor. Hiljem on ta töötanud advokaadina advokaadibüroos Tark &amp; Co ning Roundtree Developments Limited Eesti filiaali juhatajana.
Ta on Eesti Akadeemilise Õigusteaduse Seltsi liige. Ta on avaldanud artikleid ajakirjades Nõukogude Õigus, Eesti Jurist ja Juridica.
Lembit Liiva

Lembit Liiva (4. september 1929 Virumaa – 11. november 2017) oli eesti jurist.
1954. aastal lõpetas ta Tartu Riikliku Ülikooli õigusteaduskonna.
1954. aastast oli ta Eesti NSV Advokaatide Kolleegiumi liige. Töötas advokaadina Paide õigusnõuandlas ja Tapa õigusnõuandlas.
1970. aastatel töötas ta Tallinna I Õigusnõuandla advokaadina, hiljem sama õigusnõuandla juhatajana. Aastatel 1969–1972 oli ta Eesti NSV Advokaatide Kolleegiumi presiidiumi liige ja aseesimees, 1972–1990 presiidiumi esimees.
1991. aastal jäi ta advokatuurist pensionile.
Lauatennis 2016. aasta suveolümpiamängudel

Lauatennis 2016. aasta suveolümpiamängudel Rio de Janeiros toimus 6.–17. augustini ja võistlused peeti Riocentro võistluskeskuses. Lauatennises võistles 172 sportlast ja välja jagati neli komplekti medaleid.
Tulemused.
Mehed.
Üksikmäng.
&lt;br&gt;Finaal: 11. august 
&lt;br&gt;Osavõtjaid: 70
&lt;br&gt;Olümpiavõitja 2012: Zhang Jike, Hiina
&lt;br&gt;Ametlikud tulemused
Võistkonnavõistlus.
&lt;br&gt;Finaal: 17. august 
&lt;br&gt;Osavõtjaid: 16 võistkonda
&lt;br&gt;Olümpiavõitja 2012: Hiina (Wang Hao, Zhang Jike, Ma Long)
&lt;br&gt;Ametlikud tulemused
Naised.
Üksikmäng.
&lt;br&gt;Finaal: 10. august 
&lt;br&gt;Osavõtjaid: 70
&lt;br&gt;Olümpiavõitja 2012: Li Xiaoxia, Hiina
&lt;br&gt;Ametlikud tulemused
Võistkonnavõistlus.
&lt;br&gt;Finaal: 16. august 
&lt;br&gt;Osavõtjaid: 16 võistkonda
&lt;br&gt;Olümpiavõitja 2012: Hiina (Ding Ning, Li Xiaoxia, Guo Yue)
&lt;br&gt;Ametlikud tulemused
Andrea Leadsom

Andrea Jacqueline Leadsom (neiuna Salmon; sündinud 13. mail 1963 Aylesburys) on Inglise konservatiivne poliitik. Ta on aastast 2010 Suurbritannia parlamendi alamkoja liige ja ta oli [11. mai]]st 2015 kuni 14. juulini 2016 Suurbritannia energia- ja kliimamuutuste minister.
Ta sündis aastal 1963 Buckinghamshire'i krahvkonnas Aylesburys. Ta lõpetas Kenti krahvkonnas Tonbridge'is keskkooli. Seejärel lõpetas ta aastal 1987 Warwicki ülikooli politoloogia erialal.
Pärast ülikooli lõpetamist töötas ta finantssektoris Barclaysi grupis.
Aastal 2005 kandideeris ta Konservatiivse Partei ridades Suurbritannia parlamendi alamkotta Knowsley Southi ringkonnas (asub Merseyside'i linnkrahvkonnas), kuid ta ei osutunud valituks. Aastal 2010 kandideeris ta Konservatiivse Partei ridades Suurbritannia parlamendi alamkotta South Northamptonshire'i ringkonnas (asub Northamptonshire'i krahvkonnas), ta osutus valituks. Aastal 2015 kandideeris ta samas ringkonnas uuesti, ta osutus samuti valituks. 11. mail 2015 määras David Cameron ta Suurbritannia energia- ja kliimamuutuste ministriks.
9. juunil 2016 kutsus ta ITV telesaates referendumi kohta Suurbritannia Euroopa Liidust lahkumise teemal (koos endise Londoni linnapea Boris Johnsoni ja leiboristliku poliitiku Gisela Stuartiga) üles hääletama Suurbritannia Euroopa Liidust lahkumise poolt; neile vastandusid Nicola Sturgeon, leiborist Angela Eagle ja konservatiiv Amber Rudd, kes kutsusid üles hääletama Suurbritannia Euroopa Liitu jäämise poolt.
Isiklikku.
Ta on aastast 1993 abielus kinnisvaraärimees Ben Leadsomiga, neil on kaks poega ja tütar. Tema õemees Peter de Putron on pankur.
Terje Kivist

Terje Kivist (sündinud 11. aprillil 1972) on eesti sisearhitekt.
Kivist lõpetas 1992 Tartu Kunstikooli nahkehistöö erialal ning 1999 Eesti Kunstiakadeemia sisearhitektuuri erialal.
Alates 2002. aastast on ta Eesti Sisearhitektide Liidu liige.
Kai Mykkänen

Kai Aslak Mykkänen (sündinud 31. juulil 1979 Espoos) on Soome poliitik, Rahvusliku Koonderakonma liige. Ta oli alates 20. juunist 2023 kuni 24. jaanuarini 2025 Soome kliima- ja keskkonnaminister.
Ta kasvas üles Espoos Tapiola linnaosas. Ta on õppinud Tapiola lütseumis.
Ta oli aastatel 2000–2001 Rahvuslik Koonderakonna noorsoojuht. Aastatel 2001–2008 oli ta Espoo linnavolikogu liige ning 2005–2006 ka Espoo linnavalitsuse liige. Aastatel 2004–2006 oli ta Euroopa Parlamendi liikme Alexander Stubbi assistent.
2015. aasta Soome parlamendivalimistel sai ta 5260 häält ja ta sai Koonderakonna kaudu Eduskunna liikmeks.
22. juunist 2016 kuni 12. veebruarini 2018 oli Mykkänen Soome väliskaubandus- ja arenguminister Juha Sipilä valitsuses (Lenita Toivakka asemel).
20. juunist 2023 kuni 24. jaanuarini 2025 oli ta Soome kliima- ja keskkonnaminister.
12. veebruarist 2018 kuni 6. juunini 2019 oli Mykkänen Soome siseminister.
Ta oli Espoo linnavolinik aastatel 2001–2008 ja on uuesti aastast 2017. Ta valiti Espoo uueks linnapeaks volikogu koosolekul 21. oktoobril 2024. Ta astus ametisse 1. veebruaril 2025; tema eelkäija Jukka Mäkelä läks pensionile jaanuari lõpus 2025.
Isiklikku.
Tema isa on endine poliitik Jouni Mykkänen, vanaisa Eino Mykkänen (1909–1947) oli kirjanik, toimetaja, metsatöödejuhataja ja reservohvitser (leitnant), kes Talvesõja ajal jäi sõjainvaliidiks.
Dombóvár

Dombóvár on linn Ungaris Tolna komitaadis, Dombóvári kreisi keskus.
Dombóvár asub Ungari lõunaosas Kaposi jõe orus. Linnas elab ligi 19 000 inimest.
Linn tekkis Dombó perekonna valduses olnud ja 16. sajandil rajatud kindluse juurde. 1535–1539 elas seal luuletaja Sebestyén Tinódi, kes kirjutas Dombóváris poeemi "Iason ja Medeia".
Dombóváris käis koolis kirjanik Gyula Illyés, kelle järgi on nime saanud kohalik gümnaasium. Seal on Dombóvárist pärit kirjaniku István Fekete muuseum. Linnas on ka koduloomuuseum.
Dombóváris sündis olümpiavõitja ujumises Norbert Rózsa.
Jaan Kartau

Jaan Kartau (sündinud 23. märtsil 1938 Kilingi-Nõmmes) on Eesti jurist ja endine kohtunik.
1957. aastal lõpetas ta Kilingi-Nõmme Keskkooli ja 1962. aastal Tartu Riikliku Ülikooli.
Aastatel 1962–1967 töötas Kartau Eesti NSV Rahvamajanduse Nõukogu juriskonsuldi ja arbiterina ning Pöögelmanni-nimelises Elektrotehnika Tehases kaadriosakonna juhatajana. 1967–1973 oli ta Eesti NSV Ministrite Nõukogu Asjadevalitsuse haldus- ja õigusküsimuste osakonnas vanemreferent. 1973–1993 oli ta Eesti NSV Riikliku Arbitraaži peaarbiteri asetäitja.
19. augustil 1993 nimetas president Lennart Meri Riigikohtu üldkogu ettepanekul Jaan Kartau kohtunikuks Tallinna Ringkonnakohtusse. 25. augustil kiitis Riigikogu heaks Kartau Tallinna ringkonnakohtu esimeheks nimetamise. Otsus jõustus 14. septembril 1993. Juhataja ametikohal töötas ta kuni pensionile jäämiseni.
23. märtsil 2006 vabastati ta ringkonnakohtu esimehe ja kohtuniku ametist seoses teenistusvanuse ülemmäära täitumisega.
Kartau on Eesti Kohtunike Ühingu liige.
Ta oli NLKP liige 1962 kuni aprillini 1990.
Dallase politseinike tulistamine 7. juulil 2016

Dallase politseinike tulistamine 7. juulil 2016 oli politseinike vastu toime pandud vägivallaakt Ameerika Ühendriikide Texase osariigis Dallases 7. juulil 2016.
Sel päeval toimus Dallases rahumeelne meeleavaldus juulis 2015 politsei käe läbi hukkunud kahe mustanahalise, Alton Sterlingi ja Philando Castile mälestuseks.
Rahuliku meeleavalduse lõpus avas Micah Xavier Johnson varitsusest tule 12 politseiniku ja kahe tsiviilisiku pihta, tappes viis politseinikku; seitse politseinikku sai haavata. Johnson oli Afganistani sõja veteran ja väidetavalt sellepärast vihane, et politseinikud mustanahalisi olid tulistanud. Tulistamisele järgnenud vastasseisus parklagaraaži juures tappis politsei 8. juuli varahommikul Johnsoni pommiroboti külge kinnitatud pommiga. 
Dallase politseinike tulistamine oli ohvriterohkeim intsident Ameerika Ühendriikide õiguskaitseorganite jaoks 2001. aasta 11. septembri terrorirünnakutest saadik.
November 2016

2016. aasta november algas teisipäeval ja lõppes 30 ööpäeva pärast kolmapäeval.
Päike (astroloogia)

Päike on taevakeha, mis kuulub tänapäeva Lääne astroloogias viie isikliku planeedi hulka. Maalt vaadatuna teeb Päike sodiaagile ringi peale umbes aastaga.
Päike on astroloogias üks tähtsamaid taevakehi. Selle märgipositsiooni on inimestel enamasti väga lihtne ilma eelteadmisteta määrata (piisab oma sünnipäeva teadmisest) ja sellel põhineb ka horoskoopide ning kaheteistkümne päikesemärgi populaarsus.
Päike väljendab inimese horoskoobis tema tahet, elu põhieesmärke ja püüdlusi. Päike annab inimesele enamiku selle märgi omadustest, milles ta paikneb. 
Päikese asend horoskoobis näitab, mis inimest innustab ja motiveerib, kuidas ta ennast ühiskonnas kehtestab, mille poolest tahab silma paista ja millisena end teistele näidata. Samuti seda, millised on tema loomulikud käitumismallid. Päikese asend näitab aga ka valdkondi, kus inimene peab arenemiseks ja oma mina-tunde tugevdamiseks aktiivselt võitlema takistuste ja oma nõrkustega.
Isikuhoroskoobis väljendab Päike meesplaneedina lisaks ka lähedasi meesterahvaid inimese elus (isa, vend, abikaasa, ülemus, poeg – eriti esimene poeg). 
Anatoomiliselt on Päike seotud südame, arterite, lülisamba, mehel parema ja naisel vasaku silmaga .
Päike valitseb Lõvi märki ja on seotud 5. astroloogilise majaga.
Mütoloogia
Kreeka mütoloogias kehastasid Päikese printsiipi kaks jumalat: Helios ja Apollon (vanarooma Apollo), kellest viimane oli kuujumalanna Artemise kaksikvend. Helios olevat iga päev sõitnud nelja tulise hobusega vankris oma idas asuvast paleest üle taeva lääne paleesse. Ta nägi ja kuulis kõike, seepärast kutsuti ta vandetõotuste andmise juurde alati tunnistajaks.
Apollon austas ja väärtustas inimest. Tema valitseda oli eeskätt muusika, ravikunst, ennustamine ja vibulaskmine. Apollon oli Zeusi ja naistitaan Leto poeg. Tema suurimad saavutused olid Delfi oraakel (Delfis tappis ta selgeltnägija mao Pythoni) ning lauto- ja lüüramäng.
Hoolimata tema ilust ja kunstiannetest, läksid enamik naisi ja noori mehi, keda ta samuti himustas, tal tee pealt eest – takistamatult särav Päike on surelike jaoks talumatu ja selle eest tuleb kaitset otsida. Lisaks oli Apollon innukas meessoo ülemvõimu kaitsja.
Apolloni oraakli juhtmõte oli: tunne iseennast, et tunneksid jumalat! See iseloomustab ka Päikese sümboolikat sünnihoroskoobis.
Vaata ka.
Päike (astronoomiline käsitlus)
Tiiu Lõhmus

Tiiu Lõhmus (1973. aastani Tiiu Kena; sündinud 12. detsembril 1952 Tallinnas) on eesti sisearhitekt.
Lõhmus lõpetas 1971. aastal Tallinna 22. Keskkooli ning 1978. aastal Eesti NSV Riikliku Kunstiinstituudi arhitektuuriteaduskonna ruumi- ja mööblikujunduse erialal.
1978–1989 töötas Tiiu Lõhmus Kultuurimälestiste Riiklikus Projekteerimise Instituudis, 1989–1986 Vana Tallinn OÜs. Tänapäeval on ta vabakutseline sisearhitekt. Peamiselt on Lõhmus tegelenud ajalooliste interjööride ja restaureerimisprojektidega.
Tiiu Lõhmus on Eesti Sisearhitektide Liidu liige.
Timo Villak

Timo Villak (sündinud 22. novembril 1980) on eesti sisearhitekt ja disainer.
1987–1999 õppis Villak Pelgulinna Gümnaasiumis, 1999–2003 Eesti Kunstiakadeemias sisearhitektuuri erialal bakalaureuseastmes ning 2005–2011 samas sisearhitektuuri ja mööblidisaini erialal magistriastmes.
Tüüne-Kristin Vaikla

Tüüne-Kristin Vaikla (neiupõlvenimega Tüüne-Kristin Kokla; sündinud 28. septembril 1961) on eesti sisearhitekt ja ajakirja SISU_LINE peatoimetaja.
1982–1987 õppis Vaikla Eesti Kunstiakadeemia magistriastmes disaini erialal, 2008–2009 arhitektuuri konserveerimist ja restaureerimist. 2009. aastal astus ta samas doktorantuuri.
1987–1991 töötas Tüüne-Kristin Vaikla Arsis disainerina. 2000–2009 oli ta Eesti Kunstiakadeemias lektor tekstiilidisaini ning 2010–2012 kultuuripärandi ja konserveerimise osakonnas. 2013 oli ta Melbourne'i Kuningliku Tehnoloogiainstituudi külalisteadur. 2016. aastas töötab ta ruumi- ja keskkonnalektorina Tartu Kõrgemas Kunstikoolis. 1992. aastal asutas ta Vaikla Stuudio OÜ.
2015. aastal valiti Tüüne-Kristin Vaikla Euroopa Sisearhitektide Liidu (ECIA) juhatusse, ta kuulub ka Eesti Sisearhitektide Liidu (ESL) nõukotta ning on arhitektuuriajakirja Maja kuratooriumi ja Eesti Kunstnike Liidu liige. Tüüne-Kristin oli Veneetsia 13. arhitektuuribiennaali Eesti ekspositsiooni kuraator ja SISU sümpoosioni kuraator Tallinnas. 2014. aastast on ta sisearhitektuuri teoreetilise ajakirja SISU_LINE peatoimetaja.
Isiklikku.
Tüüne-Kristin Vaikla isa on keeleteadlane Paul Kokla, abikaasa sisearhitekt Urmo Vaikla. Neil on kolm last, tütar Ingel Vaikla on filmirežissöör.
Viktoria Bankov

Viktoria Bankov (ka Viktorija; sündinud 17. septembril 1982) on Eesti sisearhitekt ja disainer.
2005–2009 õppis Bankov Mainori Kõrgkoolis sisekujundust ja mööblidisaini.
2007–2011 töötas ta mööblidisainerina firmas Idema Köögid, 2011. aastast on sisekujundaja ettevõttes VB Design.
Viktoria Bankov on Eesti Sisearhitektide Liidu liige.
Juha Rehula

Juha Tapani Rehula (sündinud 3. juunil 1963 Hollolas) on Soome poliitik (Keskerakond). Ta oli 29. maist 2015 kuni 10. juulini 2017 Juha Sipilä valitsuses sotsiaalteenuste minister.
Ta sündis aastal 1963 Hollolas. Ta on lõpetanud sotsiaaltöö alal aastal 1986 Lahti kaubanduskooli ja aastal 1990 Tampere Ülikooli.
Ta on töötanud aastatel 1990–1991 Valkeala valla varahoidjana, aastatel 1992–1994 füüsilisest isikust ettevõtjana, aastatel 1995–1996 Pukkila valla omavalitsuse sekretärina ja aastatel 1996–1999 Padasjoki vallas haldusdirektorina.
Ta oli aastal 1985 Hollola vallavolikogu liige aastast 1985 ning vallavolikogu esimees aastatel 1997–1998 ja 2001–2010. Aastal 2006 sai ta Eduskunna asendusliikmeks (kui Sirkka-Liisa Anttila valiti Euroopa Parlamendi liikmeks). Ta oli sotsiaal- ja tervishoiuministriks 24. maist 2010 kuni 22. juunini 2010 Matti Vanhaneni teises valitsuses ja 22. juunist 2010 kuni 22. juunini 2011 Mari Kiviniemi valitsuses. 
Isiklikku.
Rehula on abielus ja tal on kaks last. Tal on kapteni auaste.
Kandlemees Sander Karu kandlelood

"Kandlemees Sander Karu kandlelood" on Kandlemees Sanderi 2011. aastal ilmunud CD.
Simmaniduo &amp; Kukerpillid kassett

Simmaniduo &amp; Kukerpillid kassett on Simmaniduo ja Kukerpillid 1992. aastal ilmunud kassett.
Rita, Sue ja Bob ka!

"Rita, Sue ja Bob ka!" on 1987. aastal valminud Suurbritannia mängufilm.
Sisu.
Filmis kujutatakse kriitiliselt ja irooniliselt 1980. aastate Suurbritannia ühiskonda. Vaesest perest pärit gümnaasiumiõpilased Rita ja Sue käivad Michelle'i ja Bobi juures lapsehoidjatena lisaraha teenimas. Kuid Bob ei ole Rita ja Sue suhtes ükskõikne. Ta teeb neile ettepaneku mõlemaga suhte alustamiseks. Tüdrukud on seda sorti salasuhtega vägagi nõus. Varsti hakkab aga Michelle aimama, et midagi kahtlast on teoksil. Kuid tüdrukud ja Bob suudavad teda veenda, et kahtlused on alusetud. Kuid üks Michelle'i sugulane näeb Bobi Rita ja Sue'ga ööklubis. Puhkeb skandaal, Michelle võtab lapsed kaasa ja läheb Bobi juurest minema. Kuna Bob hakkab Ritaga koos elama, siis lähevad ka Sue ja Rita tülli. Sue leiab endale pakistanlasest poiss-sõbra Aslami, kes esialgu tundub väga sümpaatne, kuid hiljem osutub armukadedaks ja vägivaldseks. Ka Rita ja Bob lähevad lahku. Filmi lõpus lepivad aga Bob, Rita ja Sue ära ning jätkavad oma kolmiksuhet.
Gisela Stuart

Gisela Gschaider Stuart (sündinud 26. novembril 1955 Veldenis) on Saksamaal sündinud Suurbritannia leiboristlik poliitik. Ta on aastast 1997 Suurbritannia parlamendi alamkoja liige. 9. juunil 2016 kutsus ta ITV telesaates Referendumist Suurbritannia lahkumisest Euroliidust (koos endise Londoni linnapea Boris Johnsoni ja konservatiivse poliitiku Andrea Leadsomiga) üles hääletama Suurbritannia Euroliidust lahkumise poolt.
Ta sündis aastal 1955 Veldenis Landshuti kreisis Alam-Baieris Saksamaal, ta lõpetas Vilsbiburgis reaalkooli. Aastal 1974 asus ta Suurbritanniasse. Ta asus õppima ärikursustele Manchesteri Polütehnilisse Instituuti. Aastal 1993 lõpetas ta Londoni Ülikooli õigusteaduse bakalaureusena. Ta asus õppima ka Birminghami Ülikooli, kuid seaösed õpingud jäid lõpetamata, kuna tast sai elukutseline poliitik.
Isiklikku.
Ta oli aastatel 1980–2000 abielus Robert Stuartiga, neil sündis kaks poega; abielu lahutati. Aastatel 2010–2012 oli ta abielus Derek Scottiga, abielu lõppes Derek Scotti surmaga.
Granada kuningriik

 
Granada kuningriik (hispaania: "Reino de Granada") oli Kastiilia krooni osa alates rekonkista lõpust aastal 1492 kuni aastani 1833, kui Javier de Burgos Hispaania provintsideks jaotas. Granada polnud "kuningriik" selle sõna traditsioonilises mõttes, Kastiilia kroon koosnes mitmest sellisest kuningriigist. Sarnaselt teiste Hispaania kuningriikidega lakkas Granada eksisteerimast 1833. aasta haldusreformiga.
Uula Eronen

Uula Kalervo Eronen (sündinud 27. septembril 1937 Helsingis) on soome ajakirjanik ja kirjanik. 
Uula Eronen on lõpetanud Tampere Ülikooli. Ta töötas üle 30 aasta ajalehe Helsingin Sanomat toimetuses.
Isiklikku.
Tema abikaasa on kirjanik Maimu Berg.